Coba ceritain soal Wanita rai babi dalam bahasa jawa

Dongèng legéndharis bab wanita rai babi asal mulané iku bebarengan muncul ana ing Walanda, Inggris, lan Prancis ing pungkasaning taun 1630-an. Dongèng mau nyaritakaké bab artawan wadon kang praèné kaya salumrahé manungsa nanging rainé wujud rai babi.

Ing carita-carita kang kawitan, wanita rai babi iku minangka ladhatan saka ngèlmu sikir. Sawisé dina ningkahané, bojoné wanita rai babi diwenèhi pilihan lan kudu milih, antaraning bojoné wédok katon ayu ning ngarepé dhèwèké nanging katon kaya babi ning ngarepé wong liya, utawa katon wujud babi ing ngarepé dhèwèké lan katon ayu banget ing sangarepé wong liya. Nalika bojo lanang kuwi ngandani si wanita rai babi yèn dhèwèké dhéwé kang kudu nemtokaké, sengsemé rantas lan praupan babiné musna. Carita-carita iki dadi kondhang banget mligi ana ing Inggris, lan sabanjuré ing Irlandia.

Èlemèn magis suwi-suwi musna saka carita mau, lan anané wewujudan wanita rai babi wiwit dipitaya minangka kasunyatan. Dongèng iki wiwit sumebar ing Dublin ing kawitané abad angka 19, kang njalari padha pracaya yèn darmawati abad angka 18, Griselda Steevens, kang urip ijèn iku ora seneng ngétok amarga dhèwèké duwé rai babi. Ing pungkasaning taun 1814 lan kawitané taun 1815, ana slenthingan kang sumebar ing London yèn wanita rai babi iku manggon ing Marylebone. Anané wewujudan wanita rai babi iki dipitaya minangka kasunyatan lan poto-poto kang dinuga potoné wanita rai babi kuwi dibabar. Kanthi kapitayané wong-wong ngenani anané wanita rai babi iki, sawenèh mantri gelaran kang amoral ngadani pamèran "wanita rai babi". Nanging kang ana ing kéné dudu wanita tenanan, nanging bruwang kang dicukur lan didandani nganggo sandhangané wong wadon.

Suwi-suwi kapitayan ngenani anané wanita rai babi tansaya suda, lan karya pungkasan kang tenanan kanggo mbuktèkaké anané wanita rai babi dibabar ing taun 1924. Ing dina iki, legéndha iki wis amèh dilalèkaké karo wong-wong.